TFEXเตรียมรับผู้ค้าปลีกทองคำเป็นสมาชิก รองรับการซื้อขายโกลด์ฟิวเจอร์ส
โพสต์ทูเดย์-ตลาดอนุพันธ์ชี้แจงการเปิดซื้อขายโกลด์ฟิวเจอร์ส 10 บาท พร้อมเตรียมรับผู้ค้าทองคำเข้าเป็นสมาชิกเพื่อร่วมกันพัฒนาธุรกิจอย่างเป็นรูปธรรม
8 ม.ค. 2553

โพสต์ทูเดย์-ตลาดอนุพันธ์ชี้แจงการเปิดซื้อขายโกลด์ฟิวเจอร์ส 10 บาท พร้อมเตรียมรับผู้ค้าทองคำเข้าเป็นสมาชิกเพื่อร่วมกันพัฒนาธุรกิจอย่างเป็นรูปธรรม
นางเกศรา มัญชุศรี กรรมการผู้จัดการ บริษัท ตลาดอนุพันธ์ (ประเทศไทย) ได้ชี้แจงเกี่ยวกับการจัดให้มีการซื้อขายโกลด์ฟิวเจอร์สขนาด 10 บาทว่า อยู่ระหว่างดำเนินการชี้แจงและทำความเข้าใจกับสมาคมค้าทองคำและชมรมผู้ค้าปลีกทองคำฯ หลังจากที่ผู้ค้าทองขอให้ทบทวนการเปิดซื้อขายโกลด์ฟิวเจอร์สขนาด 10 บาท โดยตลาดอนุพันธ์จะพิจารณาแนวทางในการที่เหมาะสมในเรื่องดังกล่าว และยังมีนโยบายที่จะสนับสนุนให้ผู้ค้าทองคำเข้ามามีส่วนร่วมในการทำธุรกิจอย่างเป็นรูปธรรมมากขึ้น
สำหรับการจัดให้มีการเปิดซื้อขายโกลด์ฟิวเจอร์สขนาด 10 บาทนั้น เป็นไปตามผลการวิจัยที่คณะผู้วิจัยจากมหาวิทยาลัยธรรมศาสตร์เป็นผู้ดำเนินการ ซึ่งได้จัดทำมาตั้งแต่ปีที่ผ่านมา โดยเห็นว่าเป็นสินค้าที่จะช่วยบริหารความเสี่ยง รวมถึงเป็นทางเลือกในการกระจายการลงทุนแก่ผู้ลงทุนทั่วไป อันจะก่อให้เกิดประโยชน์ต่อเศรษฐกิจของประเทศโดยรวม
"ตั้งแต่เดือนมิถุนายน 2552 ตลาดอนุพันธ์มีการพูดคุยหารือกับทั้งทางสมาคมค้าทองคำและชมรมผู้ค้าปลีกทองคำฯ รวมถึงการเชิญเข้าร่วมประชุมกับบริษัทสมาชิกตลาดอนุพันธ์ เพื่อให้ทราบถึงความคืบหน้าเกี่ยวกับการซื้อขายโกลด์ฟิวเจอร์สมาโดยตลอด โดยทางตลาดอนุพันธ์ยินดีที่จะอำนวยความสะดวกในการทำธุรกิจร่วมกันให้แก่ชมรมผู้ค้าปลีกทองคำฯ อย่างเต็มที่ โดยเปิดให้แจ้งความประสงค์ต่อตลาดอนุพันธ์เพื่อพิจารณาดำเนินการอย่างไรก็ดีจนถึงขณะนี้ชมรมผู้ค้าปลีกทองคำฯ ยังมิได้มีการแสดงความประสงค์ต่อตลาดอนุพันธ์แต่อย่างใด" นางเกศรากล่าว